title: Regulamentul de punere în aplicare (UE) 2019/757 al Consiliului din 13 mai 2019 privind punerea în aplicare a articolului 17 alineatul (3) din Regulamentul (UE) nr. 224/2014 privind măsuri restrictive având în vedere situația din Republica Centrafricană

text:
                  14.5.2019

                  RO

                  Jurnalul Oficial al Uniunii Europene

                  L 125/1

         REGULAMENTUL DE PUNERE ÎN APLICARE (UE) 2019/757 AL CONSILIULUI
         din 13 mai 2019
         privind punerea în aplicare a articolului 17 alineatul (3) din Regulamentul (UE) nr. 224/2014 privind măsuri restrictive având în vedere situația din Republica Centrafricană
         CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 224/2014 al Consiliului din 10 martie 2014 privind măsuri restrictive având în vedere situația din Republica Centrafricană (1), în special articolul 17 alineatul (3),
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:

                     (1)

                     La 10 martie 2014, Consiliul a adoptat Regulamentul (UE) nr. 224/2014.

                     (2)

                     La 18 aprilie 2019, Comitetul Consiliului de Securitate al Organizației Națiunilor Unite, instituit în temeiul Rezoluției 2127 (2013) a Consiliului de Securitate al Organizației Națiunilor Unite, a actualizat informațiile referitoare la o persoană căreia i se aplică măsuri restrictive.

                     (3)

                     Prin urmare, anexa I la Regulamentul (UE) nr. 224/2014 ar trebui modificată în consecință,

               ADOPTĂ PREZENTUL REGULAMENT:

            Articolul 1
            Anexa I la Regulamentul (UE) nr. 224/2014 se modifică astfel cum se prevede în anexa la prezentul regulament.

            Articolul 2
            Prezentul regulament intră în vigoare la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 13 mai 2019.

                  Pentru Consiliu

                  Președintele

               F. MOGHERINI

            (1)  JO L 70, 11.3.2014, p. 1.

            ANEXĂ
            În partea A (Persoane) din anexa I la Regulamentul (UE) nr. 224/2014, rubrica corespunzătoare persoanei menționate mai jos se înlocuiește cu următoarea rubrică:

               „12.   Abdoulaye HISSENE [alias: (a) Abdoulaye Issène; (b) Abdoulaye Hissein; (c) Hissene Abdoulaye; (d) Abdoulaye Issène Ramadane; (e) Abdoulaye Issene Ramadan; (f) Issene Abdoulaye]

                  Data nașterii: (a) 1967; (b) 1 ianuarie 1967

                  Locul nașterii: (a) Ndele, Bamingui-Bangoran, Republica Centrafricană; (b) Haraze Mangueigne, Ciad

                  Cetățenia: (a) Republica Centrafricană; (b) Ciad

                  Numărul de pașaport: pașaport diplomatic nr. D00000897 emis de RCA, eliberat la 5 aprilie 2013 (valabil până la 4 aprilie 2018)

                  Numărul național de identificare: carte de identitate nr. 103-00653129-22 emisă de autoritățile din Ciad la 21 aprilie 2009 (valabilă până la 21 aprilie 2019)

                  Adresa: (a) KM5, Bangui, Republica Centrafricană; (b) Nana-Grebizi, Republica Centrafricană; (c) Ndjari, Ndjamena, Ciad

                  Data desemnării de către ONU: 17 mai 2017

                  Alte informații: Hissène a fost ministru al tineretului și sportului în cadrul cabinetului fostului președinte al Republicii Centrafricane, Michel Djotodia. Anterior, el a fost șef al Convenției Patrioților pentru Justiție și Pace, un partid politic. De asemenea, el s-a impus ca lider al milițiilor armate din Bangui, în special în cartierul «PK5» (sectorul 3). Numele tatălui este Abdoulaye. Numele mamei este Absita Moussa. Fotografia sa este disponibilă pentru a fi inclusă în notificarea specială emisă de INTERPOL-Consiliul de Securitate al ONU. Link către notificarea specială emisă de INTERPOL-Consiliul de Securitate al ONU: https://www.interpol.int/en/notice/search/un/6098910

                  Informații din rezumatul motivelor includerii pe listă comunicat de Comitetul de sancțiuni:

               Abdoulaye Hissène a fost inclus pe listă la 17 mai 2017, în temeiul punctului 16 și al punctului 17 litera (g) din Rezoluția 2339(2017), pentru «participare la acte care subminează pacea, stabilitatea sau securitatea Republicii Centrafricane sau care sprijină aceste acte, incluzând actele care periclitează sau obstrucționează procesul de tranziție politică sau procesul de stabilizare și reconciliere sau care alimentează manifestările de violență;» și pentru «implicare în planificarea, orchestrarea, sponsorizarea sau desfășurarea de atacuri împotriva misiunilor ONU sau ale prezențelor internaționale pentru asigurarea securității, inclusiv MINUSCA, misiunile Uniunii Europene și operațiile franceze care le sprijină».

                     Informații suplimentare:

               Abdoulaye Hissène și alți membri ai ex-Séléka au colaborat cu elementele destabilizatoare anti-balaka aliate cu fostul președinte al Republicii Centrafricane (RCA), François Bozizé, inclusiv Maxime Mokom, pentru încurajarea protestelor și confruntărilor violente în septembrie 2015 ca parte a unei tentative eșuate de debarcare a guvernului în timp ce președintele tranzițional de atunci, Catherine Samba-Panza, participa la Adunarea Generală a ONU din 2015. Mokom, Hissène și alții au fost puși sub acuzare de către guvernul Republicii Centrafricane pentru diverse infracțiuni, printre care omor, incendieri, acte de tortură și jafuri, rezultate din lovitura de stat eșuată.
               Începând cu anul 2015, Hissène a devenit unul dintre principalii lideri ai milițiilor armate situate în cartierul «PK5» din Bangui formate din peste 100 de bărbați. Ca atare, el nu a permis libertatea de circulație și restabilirea autorității de stat în zonă, inclusiv prin taxarea ilegală a transportului și a activităților comerciale. În a doua jumătate a anului 2015, Hissène a acționat în calitate de reprezentant al «Nairobiștilor» ex-Séléka din Bangui operând în înțelegere cu luptătorii anti-balaka conduși de Mokom. Bărbații înarmați de sub controlul lui Haroun Gaye și Hissène au participat la evenimentele violente care au avut loc la Bangui, între 26 septembrie și 3 octombrie 2015.
               Membri ai grupului lui Hissène sunt suspectați că au fost implicați în atacul de la 13 decembrie 2015 – data referendumului constituțional – asupra vehiculului lui Mohamed Moussa Dhaffane, un lider al ex-Séléka. Hissène este acuzat de organizarea violențelor din cartierul KM5 din Bangui în urma cărora au murit cinci persoane, au fost rănite douăzeci și rezidenții au fost împiedicați să voteze la referendumul constituțional. Hissène a pus în pericol alegerile prin crearea unui ciclu de atacuri de represalii între diferite grupuri.
               La 15 martie 2016, Hissène a fost arestat de poliție la aeroportul Bangui M'Poko și transferat către secțiunea de cercetare și anchetă a jandarmeriei naționale. Ulterior, miliția sa l-a eliberat prin utilizarea forței și a furat o armă predată anterior de MINUSCA, ca parte a unei cereri de derogare aprobate de Comitet.
               La 19 iunie 2016, în urma arestării unor comercianți musulmani de forțele de securitate internă la «PK12», milițiile lui Gaye și Hissène au răpit cinci polițiști la Bangui. La 20 iunie, MINUSCA a încercat să elibereze polițiștii. Bărbați înarmați sub controlul lui Hissène și Gaye au schimbat focuri de armă cu forțele de menținere a păcii care încercau să elibereze ostaticii. Ca urmare, cel puțin șase persoane au fost ucise și un membru al forțelor de menținere a păcii a fost rănit.
               La 12 august 2016, Hissène a preluat conducerea unui convoi de 6 vehicule cu persoane puternic înarmate. Convoiul, care fugea din Bangui, a fost interceptat de MINUSCA la sud de Sibut. În drumul spre nord, convoiul a schimbat focuri de armă cu forțele interne de securitate la mai multe puncte de control. Convoiul a fost în cele din urmă oprit de MINUSCA la 40 km sud de Sibut. După mai multe schimburi de focuri, MINUSCA a capturat 11 bărbați, dar Hissène și alți câțiva au scăpat. Persoanele arestate au declarat MINUSCA că Hissène era liderul convoiului, al cărui obiectiv era de a ajunge la Bria și de a participa la Adunarea grupurilor ex-Séléka organizată de Nourredine Adam.
               În august și septembrie 2016, grupul de experți a călătorit de două ori la Sibut cu scopul de a inspecta bunurile convoiului lui Hissène, Gaye și Hamit Tidjani, confiscate de MINUSCA la 13 august. Grupul a inspectat și munițiile confiscate în casa lui Hissène la 16 august. Echipamente militare letale și neletale au fost recuperate din cele șase vehicule și de la persoanele reținute. La 16 august 2016, jandarmeria centrală a percheziționat casa lui Hissène din Bangui. Au fost găsite peste 700 de arme.
               La 4 septembrie 2016, un grup de elemente ex-Séléka venind din Kaga-Bandoro pe șase motociclete pentru a-i prelua pe Hissène și pe acoliții acestuia a deschis focul împotriva MINUSCA lângă Dékoa. În timpul acestui incident, un luptător ex-Séléka a fost ucis și doi membri ai forțelor de menținere a păcii și un civil au fost răniți.”


title: Regulamentul de punere în aplicare (UE) 2019/760 al Comisiei din 13 mai 2019 de autorizare a introducerii pe piață a biomasei de drojdie Yarrowia lipolytica ca aliment nou în temeiul Regulamentului (UE) 2015/2283 al Parlamentului European și al Consiliului și de modificare a Regulamentului de punere în aplicare (UE) 2017/2470 al Comisiei (Text cu relevanță pentru SEE.)

text:
                  14.5.2019

                  RO

                  Jurnalul Oficial al Uniunii Europene

                  L 125/13

         REGULAMENTUL DE PUNERE ÎN APLICARE (UE) 2019/760 AL COMISIEI
         din 13 mai 2019
         de autorizare a introducerii pe piață a biomasei de drojdie Yarrowia lipolytica ca aliment nou în temeiul Regulamentului (UE) 2015/2283 al Parlamentului European și al Consiliului și de modificare a Regulamentului de punere în aplicare (UE) 2017/2470 al Comisiei
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2015/2283 al Parlamentului European și al Consiliului din 25 noiembrie 2015 privind alimentele noi, de modificare a Regulamentului (UE) nr. 1169/2011 al Parlamentului European și al Consiliului și de abrogare a Regulamentului (CE) nr. 258/97 al Parlamentului European și al Consiliului și a Regulamentului (CE) nr. 1852/2001 al Comisiei (1), în special articolul 12,
         întrucât:

                     (1)

                     Regulamentul (UE) 2015/2283 prevede că doar alimentele noi autorizate și incluse în lista Uniunii pot fi introduse pe piața Uniunii.

                     (2)

                     În temeiul articolului 8 din Regulamentul (UE) 2015/2283, a fost adoptat Regulamentul de punere în aplicare (UE) 2017/2470 al Comisiei (2) în care a fost stabilită o listă a Uniunii conținând alimentele noi autorizate.

                     (3)

                     În temeiul articolului 12 din Regulamentul (UE) 2015/2283, Comisia trebuie să transmită un proiect de act de punere în aplicare vizând autorizarea introducerii pe piața Uniunii a unui aliment nou și actualizarea listei Uniunii.

                     (4)

                     La 10 aprilie 2017, societatea Skotan S.A. („solicitantul”) a formulat, în conformitate cu articolul 4 din Regulamentul (CE) nr. 258/97 al Parlamentului European și al Consiliului (3), o cerere adresată autorității competente din Polonia vizând introducerea pe piața Uniunii, ca aliment nou, a biomasei de drojdie Yarrowia lipolytica, în sensul articolului 1 alineatul (2) litera (d) din regulamentul respectiv. În cerere s-a solicitat utilizarea biomasei de drojdie Yarrowia lipolytica în suplimentele alimentare. Nivelurile maxime de utilizare propuse de solicitant sunt de 3 g pe zi pentru copiii cu vârste cuprinse între 3 și 9 ani și, pentru vârste mai mari, 6 g pe zi.

                     (5)

                     Autoritatea competentă din Polonia a emis raportul ei de evaluare inițială la 15 noiembrie 2017. În raportul respectiv, a concluzionat că biomasa de drojdie Yarrowia lipolytica îndeplinește criteriile pentru a fi considerată aliment nou prevăzute la articolul 3 alineatul (1) din Regulamentul (CE) nr. 258/97.

                     (6)

                     În conformitate cu articolul 35 alineatul (1) din Regulamentul (UE) 2015/2283, orice cerere de introducere pe piața Uniunii a unui aliment nou, transmisă unui stat membru în conformitate cu articolul 4 din Regulamentul (CE) nr. 258/97, care nu a făcut obiectul unei decizii finale înainte de data de 1 ianuarie 2018, beneficiază de același tratament ca și o cerere introdusă în conformitate cu Regulamentul (UE) 2015/2283.

                     (7)

                     Deși cererea de introducere pe piața Uniunii a biomasei de drojdie Yarrowia lipolytica ca aliment nou a fost transmisă unui stat membru în conformitate cu articolul 4 din Regulamentul (CE) nr. 258/97, ea îndeplinește, de asemenea, cerințele prevăzute în Regulamentul (UE) 2015/2283.

                     (8)

                     În conformitate cu articolul 10 alineatul (3) din Regulamentul (UE) 2015/2283, la 22 iunie 2018, Comisia a consultat Autoritatea Europeană pentru Siguranța Alimentară („autoritatea”), solicitându-i să furnizeze un aviz științific, efectuând o evaluare a biomasei de drojdie Yarrowia lipolytica ca aliment nou.

                     (9)

                     La 17 ianuarie 2019, autoritatea a adoptat un „Aviz științific privind siguranța biomasei de drojdie Yarrowia lipolytica ca aliment nou în conformitate cu Regulamentul (UE) 2015/2283” (4). Respectivul aviz respectă cerințele de la articolul 11 din Regulamentul (UE) 2015/2283.

                     (10)

                     Avizul autorității oferă suficiente motive pentru a se stabili că biomasa de drojdie Yarrowia lipolytica, cu utilizările și la nivelurile de utilizare propuse, atunci când este utilizată ca ingredient în suplimentele alimentare, respectă cerințele articolului 12 alineatul (1) din Regulamentul (UE) 2015/2283.

                     (11)

                     Directiva 2002/46/CE a Parlamentului European și a Consiliului (5) stabilește cerințe privind suplimentele alimentare. Utilizarea biomasei de drojdie Yarrowia lipolytica ar trebui autorizată fără a aduce atingere cerințelor directivei respective.

                     (12)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1

               (1)   Biomasa de drojdie Yarrowia lipolytica, cu specificațiile din anexa la prezentul regulament, se include în lista Uniunii conținând alimentele noi autorizate, stabilită în Regulamentul de punere în aplicare (UE) 2017/2470.

               (2)   Rubrica din lista Uniunii menționată la alineatul (1) include condițiile de utilizare și cerințele de etichetare stabilite în anexa la prezentul regulament.

               (3)   Autorizația menționată la prezentul articol nu aduce atingere dispozițiilor Directivei 2002/46/CE.

            Articolul 2
            Anexa la Regulamentul de punere în aplicare (UE) 2017/2470 se modifică în conformitate cu anexa la prezentul regulament.

            Articolul 3
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 13 mai 2019.

                  Pentru Comisie

                  Președintele

               Jean-Claude JUNCKER

            (1)  JO L 327, 11.12.2015, p. 1.

            (2)  Regulamentul de punere în aplicare (UE) 2017/2470 al Comisiei din 20 decembrie 2017 de stabilire a listei cu alimente noi a Uniunii în conformitate cu Regulamentul (UE) 2015/2283 al Parlamentului European și al Consiliului privind alimentele noi (JO L 351, 30.12.2017, p. 72).

            (3)  Regulamentul (CE) nr. 258/97 al Parlamentului European și al Consiliului din 27 ianuarie 1997 privind alimentele și ingredientele alimentare noi (JO L 43, 14.2.1997, p. 1).

            (4)  EFSA Journal 2019;17(2):5594.

            (5)  Directiva 2002/46/CE a Parlamentului European și a Consiliului din 10 iunie 2002 referitoare la apropierea legislațiilor statelor membre privind suplimentele alimentare (JO L 183, 12.7.2002, p. 51).

            ANEXĂ
            Anexa la Regulamentul de punere în aplicare (UE) 2017/2470 se modifică după cum urmează:

                        1.

                        În tabelul 1 (Alimente noi autorizate), se introduce următoarea rubrică, în ordine alfabetică:

                                    „Aliment nou autorizat

                                    Condițiile în care poate fi utilizat alimentul nou

                                    Cerințe specifice suplimentare privind etichetarea

                                    Alte cerințe

                                    Biomasă de drojdie Yarrowia lipolytica

                                    Categorie specifică de alimente

                                    Niveluri maxime

                                    Denumirea alimentului nou în etichetarea produselor alimentare care îl conțin este biomasă de drojdie Yarrowia lipolytica ucisă prin tratament termic”

                                    Suplimente alimentare, astfel cum sunt definite în Directiva 2002/46/CE, cu excepția suplimentelor alimentare pentru sugari și copii cu vârste mici

                                    6 g/zi pentru copiii cu vârsta peste 10 ani, adolescenți și populația adultă generală;
                                    3 g/zi pentru copiii cu vârste cuprinse între 3 și 9 ani

                        2.

                        În tabelul 2 (Specificații), se inserează următoarea rubrică în ordine alfabetică:

                                    „Alimente nou autorizate

                                    Specificație

                                    Biomasă de drojdie Yarrowia lipolytica

                                       Descriere/Definiție:

                                    Alimentul nou este biomasa de drojdie Yarrowia lipolytica uscată și ucisă prin tratament termic.

                                       Caracteristici/Compoziție:

                                    Proteine: 45-55 g/100 g
                                    Fibre alimentare: 24-30 g/100 g
                                    Zaharuri: < 1 g/100 g
                                    Lipide: 7-10 g/100 g
                                    Cenușă totală: ≤ 12 %
                                    Conținut de apă: ≤ 5 %
                                    Conținut de materie uscată: ≥ 95 %

                                       Criterii microbiologice:

                                    Număr total de microorganisme aerobe: ≤ 5 × 103 CFU/g
                                    Număr total de drojdii și mucegaiuri: ≤ 102 CFU/g
                                    Celule viabile de Yarrowia lipolytica
                                        (1): < 10 UFC/g (adică, limita de detecție)
                                    Coliforme: ≤ 10 CFU/g

                                       Salmonella spp.: Absente în 25 g

               (1)  De testat imediat după etapa de tratament termic. Trebuie să existe măsuri pentru a preveni contaminarea încrucișată cu celule viabile de Yarrowia lipolytica în timpul ambalării și/sau al depozitării alimentului nou.”


title: Regulamentul de punere în aplicare (UE) 2019/764 al Comisiei din 14 mai 2019 privind autorizarea unui preparat de Lactobacillus hilgardii CNCM I-4785 și Lactobacillus buchneri CNCM I-4323/NCIMB 40788 ca aditiv în hrana tuturor speciilor de animale (Text cu relevanță pentru SEE.)

text:
                  15.5.2019

                  RO

                  Jurnalul Oficial al Uniunii Europene

                  L 126/1

         REGULAMENTUL DE PUNERE ÎN APLICARE (UE) 2019/764 AL COMISIEI
         din 14 mai 2019
         privind autorizarea unui preparat de Lactobacillus hilgardii CNCM I-4785 și Lactobacillus buchneri CNCM I-4323/NCIMB 40788 ca aditiv în hrana tuturor speciilor de animale
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1831/2003 al Parlamentului European și al Consiliului din 22 septembrie 2003 privind aditivii din hrana animalelor (1), în special articolul 9 alineatul (2),
         întrucât:

                     (1)

                     Regulamentul (CE) nr. 1831/2003 prevede autorizarea aditivilor destinați utilizării în hrana animalelor, precum și motivele și procedurile de acordare a unor astfel de autorizații.

                     (2)

                     În conformitate cu articolul 7 din Regulamentul (CE) nr. 1831/2003, a fost depusă o cerere de autorizare a unui preparat de Lactobacillus hilgardii CNCM I-4785 și Lactobacillus buchneri CNCM I-4323/NCIMB 40788. Cererea respectivă a fost însoțită de informațiile și de documentele necesare în temeiul articolului 7 alineatul (3) din Regulamentul (CE) nr. 1831/2003.

                     (3)

                     Cererea privește autorizarea unui preparat de Lactobacillus hilgardii CNCM I-4785 și Lactobacillus buchneri CNCM I-4323/NCIMB 40788 ca aditiv alimentar pentru hrana tuturor speciilor de animale, solicitându-se ca aditivul să fie clasificat în categoria „aditivi tehnologici”.

                     (4)

                     În avizul ei din 2 octombrie 2018 (2), Autoritatea Europeană pentru Siguranța Alimentară (denumită în continuare „autoritatea”) a concluzionat că, în condițiile de utilizare propuse, preparatul de Lactobacillus hilgardii CNCM I-4785 și Lactobacillus buchneri CNCM I-4323/NCIMB 40788 nu are efecte adverse asupra sănătății animalelor, asupra siguranței consumatorilor sau asupra mediului. De asemenea, autoritatea a concluzionat că aditivul este considerat un potențial sensibilizant pentru căile respiratorii și că nu se poate trage nicio concluzie cu privire la sensibilizarea sau iritarea pielii sau a ochilor de către aditiv. Prin urmare, Comisia consideră că ar trebui luate măsuri adecvate de protecție pentru a preveni efectele negative asupra sănătății umane, în special în ceea ce privește utilizatorii aditivului. Autoritatea a concluzionat, de asemenea, că preparatul în cauză are potențialul de a îmbunătăți producția de furaje însilozate din materiale de furaje care sunt ușor și moderat dificil de însilozat. Autoritatea nu consideră că sunt necesare cerințe specifice de monitorizare ulterioară introducerii pe piață. În plus, autoritatea a verificat raportul privind metoda de analiză a aditivului destinat hranei animalelor, transmis de laboratorul de referință înființat prin Regulamentul (CE) nr. 1831/2003.

                     (5)

                     Evaluarea preparatelor de Lactobacillus hilgardii CNCM I-4785 și Lactobacillus buchneri CNCM I-4323/NCIMB 40788 arată că sunt îndeplinite condițiile de autorizare prevăzute la articolul 5 din Regulamentul (CE) nr. 1831/2003. În consecință, utilizarea preparatului respectiv ar trebui autorizată, astfel cum se specifică în anexa la prezentul regulament.

                     (6)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Preparatul specificat în anexă, aparținând categoriei „aditivi tehnologici” și grupei funcționale „aditivi pentru însilozare”, este autorizat ca aditiv în hrana animalelor în condițiile menționate în anexa respectivă.

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 14 mai 2019.

                  Pentru Comisie

                  Președintele

               Jean-Claude JUNCKER

            (1)  JO L 268, 18.10.2003, p. 29.

            (2)  EFSA Journal 2018; 16(10):5455.

            ANEXĂ

                        Numărul de identificare al aditivului

                        Aditivul

                        Compoziția, formula chimică, descrierea, metoda analitică

                        Specia sau categoria de animale

                        Vârsta maximă

                        Conținut minim

                        Conținut maxim

                        Alte dispoziții

                        Sfârșitul perioadei de autorizare

                        CFU de aditiv/kg de material proaspăt

                           Aditivi tehnologici: aditivi pentru însilozare

                        1k20757

                           Lactobacillus hilgardii CNCM I-4785 și Lactobacillus buchneri CNCM I-4323/NCIMB 40788

                           Compoziția aditivului

                        Preparat de Lactobacillus hilgardii CNCM I-4785 și Lactobacillus buchneri CNCM I-4323/NCIMB 40788 cu un conținut minim de 1,5 × 1011 CFU de aditiv/kg (raport 1:1).

                           Caracterizarea substanței active

                        Celule viabile de Lactobacillus hilgardii CNCM I-4785 și Lactobacillus buchneri CNCM I-4323/NCIMB 40788.

                           Metoda analitică
                            (1)

                        Numărare în aditivul furajer și în preamestecuri: metoda prin etalare pe placă utilizând agar MSR: EN 15787.
                        Identificarea aditivului destinat hranei animalelor: electroforeză în gel în câmp pulsatil (PFGE).

                        Toate speciile de animale

                        —

                        —

                        —

                                    1.

                                    În instrucțiunile de utilizare a aditivului și a preamestecurilor se precizează condițiile de depozitare.

                                    2.

                                    Conținutul minim de aditiv atunci când este utilizat fără a fi combinat cu alte microorganisme ca aditivi pentru însilozare: 3 × 108 CFU/kg (L. hilgardii CNCM I-4785 și L. buchneri CNCM I-4323/NCIMB 40788 în raport de 1:1) de material proaspăt ușor și moderat dificil de însilozat (2).

                                    3.

                                    Pentru utilizatorii aditivului și ai preamestecurilor, operatorii din sectorul hranei pentru animale stabilesc proceduri operaționale și măsuri organizatorice pentru a contracara riscurile potențiale care rezultă din utilizarea lor. În cazul în care respectivele riscuri nu pot fi eliminate sau reduse la minimum prin astfel de proceduri și de măsuri, aditivul și preamestecurile se utilizează cu echipamente de protecție individuală, incluzând echipamente de protecție respiratorie.

                        4 iunie 2029

               (1)  Detaliile metodelor analitice sunt disponibile la următoarea adresă a laboratorului de referință: https://ec.europa.eu/jrc/en/eurl/feed-additives/evaluation-reports

               (2)  Furaj ușor de însilozat: > 3 % carbohidrați solubili în materie proaspătă. Furaj moderat dificil de însilozat: 1,5-3,0 % carbohidrați solubili în materie proaspătă. Regulamentul (CE) nr. 429/2008 al Comisiei din 25 aprilie 2008 privind normele de punere în aplicare a Regulamentului (CE) nr. 1831/2003 al Parlamentului European și al Consiliului cu privire la pregătirea și prezentarea cererilor, precum și la evaluarea și autorizarea aditivilor din hrana animalelor (JO L 133, 22.5.2008, p. 1).